не въ горды́ни бо и велича́ніи, но во смире́ніи на́шемъ помяну́лъ ны̀ є́сть гдс̑ь, и изба́вилъ ны̀ є́сть ѿ вра̂гъ на́шихъ, глаго́летъ про̑ро́къ : ѡбря́щутся бо мно́жайшіи, здѣ̀ несла́вни, та́мѡ сла́вни: здѣ̀ безче́стни, та́мѡ че́стни: сла́вни же и че́стни здѣ̀, та́мѡ въ вели́цѣмъ безче́стіи бу́дутъ: благоро́дніи мі́ра сегѡ̀ ѿве́ржени, худоро́дніи же прія́ти: го́рдіи и бога́тіи въ гее́ннѣ, ни́щіи же въ небе́сномъ ца́рствіи: вознося́щіися съ бѣ́сы, смире́нніи же съ гдс̑емъ: не сицево́ бо та́мѡ лицемѣ́ріе, я́коже здѣ̀: премѣни́тъ бо та́мѡ кого́ждо гдс̑ь, и поста́витъ вся̂ въ свое́мъ пра́веднѣмъ и нелицемѣ́рнѣмъ мѣ́рилѣ